Virsi isänmaalle
O kuningasten kuningas,
 Sä maan ja taivaan valtias,
 Myös meidän maalle silmäs luo
 Ja armos runsaat lahjat suo!

 Vähäinen meidän kansa on,
 Maailman silmiss’ arvoton;
 Vaan mitä mahtavinkin vois,
 Jos voimaa sult’ ei saanut ois!

 Sun edessäs kuin tomu vaan
 On suuruus, voima, valta maan;
 Kuin viittaat, korkein alenee
 Ja alhaisinkin ylenee.

 Juur usein, Herra valitset
 Aseikses pienet, alhaiset,
 Siks että sinun voimasi
 Selvemmin heissä näkyisi.

 Kuin tahdoit kansan valitun,
 Niin otit ylenkatsoen:
 Sä Juudan kansan halpasen
 Teit vartiaksi totuuden.

 Ja kaupungeista Juudan maan
 Sai pieni Bethlehemi vaan
 Sen armon armoist’ ylimmän,
 Messiaan nähdä syntyvän.

 O Herra, kuule meitä myös,
 Tee meissäkin sun armotyös!
 Suuruutta emme rukoile,
 Me vähyyteemme tyydymme.

 Suo kansamme vaan rauhassa
 Sua, Herra, saisi palvella,
 Sun töitäs aina toimittaa,
 Valistua ja valistaa!

Lähde: Tieto-Sanomia Suomen Kansalle 7.6.1871.

Julius Krohn
Virret
Tieto-Sanomia Suomen Kansalle
1871